หลักประกันธุรกิจ
โดย...ชัตน์วรี shewarat@hotmail.com
26 ม.ค. 2559

โดย...ชัตน์วรี [email protected]
มีสัมมนาดีๆ มาฝากผู้ประกอบการเอสเอ็มอี รู้มั้ยว่า “ธุรกิจของคุณ นำไปเพิ่มทุนได้” “รู้ก่อน...รวยก่อนใคร” เป็นเรื่องเกี่ยวกับกฎหมายใหม่สำหรับผู้ประกอบการเอสเอ็มอีที่จะทำให้เข้าถึงแหล่งเงินทุน คือ กฎหมายหลักประกันทางธุรกิจ และกฎหมายค้ำประกัน/จำนอง (แก้ไขใหม่)
มารู้จัก “พ.ร.บ.หลักประกันทางธุรกิจ พ.ศ. 2558” ที่จะมีผลบังคับใช้วันที่ 2 ก.ค.นี้
กฎหมายหลักประกันทางธุรกิจ จะช่วยเปิดช่องให้ผู้ประกอบธุรกิจ สามารถนำทรัพย์อื่นที่ใช้ในการประกอบธุรกิจ นอกเหนือจากอสังหาริมทรัพย์และสังหาริมทรัพย์จดทะเบียนบางประเภทมาใช้เป็นหลักประกันในการกู้เงินกับสถาบันการเงิน โดยไม่ต้องส่งมอบทรัพย์สินให้ผู้ให้กู้ เป็นการเพิ่มช่องทางของหลักประกัน ทำให้ผู้ประกอบธุรกิจเข้าถึงแหล่งเงินทุนได้มากขึ้น 
ตัวอย่างทรัพย์สินที่กฎหมายใหม่สามารถให้เป็นหลักทรัพย์ค้ำประกันได้ เช่น
“กิจการ” ได้แก่ ทรัพย์สินที่ผู้ให้หลักประกันใช้ในการประกอบธุรกิจและสิทธิต่างๆ ที่เกี่ยวข้องกับการประกอบธุรกิจ เช่น กิจการร้านอาหาร กิจการผลิตเฟอร์นิเจอร์
“สิทธิเรียกร้อง” คือ การที่มีสิทธิเรียกให้บุคคลอื่นใช้หนี้ เช่น เป็นเจ้าหนี้ค่าสินค้า
“สังหาริมทรัพย์” ที่ใช้ในการประกอบธุรกิจ เช่น เครื่องจักร เครื่องมือที่ใช้ผลิตสินค้า รวมทั้งสินค้าคงคลัง วัตถุดิบที่ใช้ในการผลิตสินค้า
“อสังหาริมทรัพย์” เฉพาะกรณีเป็นผู้ประกอบธุรกิจอสังหาริมทรัพย์โดยตรง เช่น เป็นผู้ประกอบกิจการบ้านจัดสรร
“ทรัพย์สินทางปัญญา” เช่น เครื่องหมายการค้า ลิขสิทธิ์ สิทธิบัตร
ทั้งนี้ เจ้าของทรัพย์สินจะเรียกว่า “ผู้ให้หลักประกัน” สามารถนำทรัพย์สินไปประกันเงินกู้กับสถาบันการเงิน ที่เรียกว่า “ผู้รับหลักประกัน” ส่วนการนำทรัพย์สินไปประกันเงินกู้กับสถาบันการเงินตามกฎหมายนี้ เป็น ”สัญญาหลักประกันทางธุรกิจ” ต้องทำเป็นหนังสือและจดทะเบียนต่อเจ้าพนักงานทะเบียน กรมพัฒนาธุรกิจการค้า ซึ่งถือว่าเป็นแบบของนิติกรรม มิฉะนั้นจะเป็นโมฆะ  
นี่เป็นเพียงตัวอย่าง หากสนใจรายละเอียด “กรมบังคับคดี” จะเดินสายให้ความรู้ 12 จังหวัด สนใจติดต่อได้ที่ www.led.go.th